"Astăzi (marţi – n.r.) am luat o decizie, aş putea să-i spun chiar extremă, din punctul de vedere al gesturilor parlamentare. O să avem de luni grevă japoneză a parlamentarilor. Mergem la muncă, dar vom critica povestea cu votul prin corespondenţă pe toate canalele", a declarat Alina Gorghiu la Realitatea TV.

Co-preşedintele PNL a mai spus că la întoarcerea preşedintelui Klaus Iohannis din deplasarea sa în SUA va trebui să fie o ultimă rundă de negocieri pe tema votului prin corespondenţă.

"Cred că la întoarcerea preşedintelui în ţară, fiind pe ultima sută de metri în care putem adopta această lege, a votului prin corespondenţă, pentru a putea organiza alegerile generale din 2016, având această modalitate alternativă de vot, cred că la întoarcerea preşedintelui va trebui să fie o ultimă rundă de consultări", a spus Alina Gorghiu.

"Nu-i sugerez preşedintelui ce să facă, dar eu aş simţi această nevoie, ca lider de partid politic care a epuizat, într-un fel, foarte multe etape pentru a onora obligaţia faţă de Diaspora", a adăugat Gorghiu.

Legea votului prin corespondenţă ar trebui să fie gata până în noiembrie, pentru a putea fi aplicată la alegerile legislative din 2016, în condiţiile în care CC şi Comisia de la Veneţia au stabilit că legislaţia nu poate fi amendată cu mai puţin de un an înaintea scrutinului.

Proiectul votului prin corespondenţă a fost considerat o prioritate a sesiunii parlamentare trecute, după alegerile prezidenţiale existând consultări la Palatul Cotroceni şi un acord de principiu. Cu toate acestea, partidele parlamentare au modificat legislaţia electorală, dar nu au convenit asupra unui proiect de lege, la Parlament fiind înregistrate patru iniţiative pe această temă.